《尧峰院》
宋代·李弥大

云峰何岧峣，去天馀几丈。其下蔚华林，幽禅屹相向。

我游先朝暾，海日射巾杖。飞盖不须持，步步苍松障。

山僧知我来，罗立凫雁行。提携两行人，为我谈实相。

一种勿弦琴，三叹无声唱。开轩面东南，千里入俯仰。

西登妙高台，更欲兹旷望。土断泽绕山，烟涛渺云浪。

恐是六鳌连，蓬壶堕莽苍。又疑鲸入海，偃脊起青嶂。

时方老火炽，金石流欲炀。须臾变云雨，为作雄风壮。

翻手回凉秋，掀舞千林响。谁云免水宫，自是神龙藏。

三高如可作，吾欲五湖访。洗足巨浸心，振衣孤峰上。

寄语夸夺流，得饱但相忘。长哦可当歌，踏月下空旷。

作者简介：（1080—1140）宋苏州吴县人，字似矩，号无碍居士。李撰子。徽宗崇宁二年进士。任监察御史。使辽，还，建议促辽金相攻。金兵入侵，与李纲议不合，罢去。旋除刑部尚书，高宗建炎元年知淮宁府，因杜用等叛，坐贬秩。高宗至杭州，命权绍兴府，试户部尚书兼侍读。吕颐浩视师，用为参谋官，以忤旨出知平江府。后为工部尚书，未几罢去。